Antallet af voldsanmeldelser er steget med 30 procent i forhold til sidste år. “Det er dybt, dybt bekymrende," mener Dansk Folkeparti.

Der er blevet anmeldt 30 procent flere tilfælde af vold i de første ni måneder af 2016 end i den samme periode sidste år. Tallet er det højeste i de seneste 20 år.

Det viser nye tal fra Danmarks Statistik, som Radio24syv har gennemgået. De nye tal bekræftes af Rigspolitiet.

- Det er noget, vi er opmærksomme på og vil undersøge nærmere, for vi kender ikke svaret på den pludselige stigning for vold, siger kommunikationsdirektør hos Rigspolitiet, Anders Frandsen til Radio24syv.

Dansk Folkeparti er bekymrede

Stigningen i antallet af voldsanmeldelser skyldes ifølge Anders Frandsen ikke en ny registreringspraksis hos politiet.

Hos Dansk Folkeparti vækker tallene panderynker.

- Det er dybt, dybt bekymrende, at volden eskalerer i vores samfund. Samtidig ser vi en faldende sigtelsesprocent. Det betyder reelt, at der kommer flere ofre for vold, og at en mindre del af voldsmændene stilles for en dommer og dømmes, siger partiets retsordfører Peter Kofod Poulsen til Radio24syv.

Han mener, at udviklingen rokker ved centrale følelser i befolkningen.

- Hvis der ikke slås hårdt ned på voldskriminaliteten, vil danskernes tillid til politi og retsvæsen være i alvorlig fare - samtidig med at almindelige mennesker kommer til at føle sig mere utrygge. Det kan vi simpelthen ikke være tjent med, siger Peter Kofod Poulsen til Radio24syv.

3.500 flere anmeldelser

Justitsminister Søren Pind (V), som tidligere har understreget, at kriminaliteten i Danmark er faldende og trygheden høj, fortæller i et skriftligt svar til Radio24syv, at heller ikke han kan forklare den pludselige stigning.

- Vi i fuld gang med at se på, hvad der ligger bag ved væksten i vold og trusler.

Om det er, fordi folk anmelder mere, eller om der reelt er blevet mere vold, og i så fald om det er f.eks. i nattelivet eller på arbejdspladsen, skriver Søren Pind til Radio24syv og understreger, at Danmark stadig er et trygt land.

I de første ni måneder af 2016 er der indgivet 15.783 anmeldelser for vold, viser tallene fra Danmarks Statistik.

Det er over 3.500 flere anmeldelser end i samme periode sidste år.